Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 283/12/2202	Galanta, 16.8.2012
EEČ : 2-17-204-2012

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
že hoci jej v zmysle zákona o rodine vyplýva povinnosť vyživovať svoju dcéru XXXXX, nar. 29. 11. 1994, k čomu bola zaviazaná aj rozsudkom Okresného súdu XXXXX pod č. k. XXXXX zo dňa 28. 2. 2011, prispievať na výživu svojej dcéry mesačne sumou vo výške 50 Eur vždy do 15-teho dňa toho ktorého mesiaca vopred k rukám otca dieťaťa XXXXX, túto svoju vyživovaciu povinnosť si v mieste bydliska a všade tam, kde sa zdržiavala riadne neplnila za obdobie od mesiaca jún roku 2011 až mesiaca  máj roku 2012, čím jej vznikol dlh na výživnom vo výške 400,- Eur,  

lebo zanikla trestnosť činu
Odôvodnenie:
           Uznesením povereného príslušníka Obvodného oddelenia Policajného zboru v XXXXX sp. zn. ORP-XXXXX zo dňa 2.5.2012 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX za prečin zanedbanie povinnej výživy podľa § 207 ods. 1 Tr. zák. na tom skutkovom základe, ako je uvedené vo výrokovej časti uznesenia. 

               Počas skráteného vyšetrovania boli vo veci vypočutí: obvinená XXXXX a svedok - poškodený XXXXX. 
    
              Obvinená vo svojej výpovedi uviedla, že je pravdou, že na svoju dcéru XXXXX neplatila výživné tak, ako jej to bolo kladené za vinu uznesením o vznesení obvinenia. Svoj nedoplatok na výživnom však dodatočne uhradila v celom rozsahu. Túto skutočnosť potvrdila predložením dokladov o zaplatení výživného.   

	Svedok - poškodený XXXXX vo svojej výpovedi potvrdil neplnenie výživného obvinenou.  Zároveň uviedol, že na jeho dcéru XXXXX neplnenie výživného obvinenou nemalo trvalo nepriaznivé následky.  Potvrdil, že so strany obvinenej bola uhradená suma zameškaného výživného za obdobie od mesiaca jún roku 2011 až mesiaca  máj roku 2012 v celom rozsahu.  

	Do vyšetrovacieho spisu boli zabezpečené fotokópie poštových poukážok o zaplatení výživného za obdobie od mesiaca jún roku 2011 až mesiaca  máj roku 2012 v celom rozsahu (č.l. 20 až 24 vyš. spisu).  
               
	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.               

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Vykonaným dokazovaním bolo zistené a preukázané, že obvinená XXXXX uhradila dlh na výživnom, pričom dočasné neplnenie vyživovacej povinnosti nemalo na jej dcéru XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor